Francia filmklub

**Folytatódik az NKK által szervezett idegen nyelvi filmklub**

Ebben a szemeszterben is folytatódik főiskolánkon a TÁMOP 4.1.2.D-12/1/KONV-2012-0002

komplex nemzetköziesítési projekt keretében a tavaszi félévben beindított idegen nyelvi filmklub, mely jó alkalom a nyelvtudás fejlesztésére. Hétfő esténként ezúttal a francia filmek mutatkoznak be. A vetítések helyszíne az EKF B épületének 5. emeletén lévő Eszterházy klub. A filmeket hétfő esténként vetítjük, és felíratozva, ezért nem csak a franciául tanuló hallgatók számára lehetnek érdekesek, hanem mindenkinek, aki érdeklődik a francia kultúra iránt és szereti a francia mozit.

Az első előadásra 2014 **november 3**-án került sor. A családon belüli problémák kapcsán az emberi kapcsolatokat mély humanizmussal ábrázoló „Legkedvesebb évszakom” című filmdrámában olyan sztárokat láthattunk, mint Catherine Deneuve és Daniel Auteuil.

A következő előadás **november 10-én** 18 órától lesz, amikor a 2007-es Cannes-i filmfesztiválon a zsűri nagydíját elnyert kitűnő fekete-fehér animációs filmet, a Persepolist láthatják az érdeklődők. A film Marján Satrapi iráni származású művész- hazánkban is forgalmazott -eredeti képregénye alapján készült, mely részben a valóságon alapul, részben a képzelet szülötte, arról, hogy milyen volt az élet Teheránban a forradalmat megelőző időktől kezdve napjainkig. Egy lebilincselő film a Persepolis, melyben egy kislány szemével látjuk a világot, aki nő és növekszik, miközben az országot, ahol él, megnyomorítja az intolerancia és a háború. A filmet a vetítés előtt Caroline L’Haridole anyanyelvi lektor ajánlja a nézők figyelmébe, utána pedig lehetőség lesz a látottakat megbeszélni.

Az elkövetkező vetítéseken az érdeklődők láthatnak majd a hazai mozikban már vetített nagy sikerű filmvígjátékot (Les intouchables ) valamint a legutóbbi évek francia filmgyártásának néhány remekét.

Tóth Judit

Nemzetközi Kapcsolatok Központja

Nyelvi és Interkulturális Szolgáltató Iroda